**JEGYZŐKÖNYV**

az MMT Választmány üléséről

**Ideje:** 2014. június 27. 11.00 óra

**Helye:** 1024 Budapest, Kitaibel P. u. 1.

**Jelen vannak**: a Választmány tagjai, az Ellenőrző Bizottság képviselői és a tiszteleti tagok a mellékelt jelenléti ív szerint

 *(11.05)*

**Dunkel Z.**: Megnyitja az ülést, megállapítja, hogy a Választmány nem határozatképes. Mivel zömmel olyan ügyek kerülnek megvitatásra, amiről nem kell szavazni, így azt javasolja, hogy kezdjük el az ülést. Köszönti a Választmány új és régi tagjait. Külön köszönti a magán-meteorológiai társaságokat képviselő Pintér Ferencet a Választmány tagjai közt.

A napirendtől némiképp eltérve szóba hozza a pénzjutalommal járó MMT-díjak ügyét. A Róna-kamatok összege egyre kevesebb. Megoldás lehet, hogy megállapítjuk a díjra szánt összeg nagyságát.

**Kovács L.**: Tehát jelenleg az MMT kipótolja az kamatokat egy olyan összegre, ami méltó a díjhoz.

**Dunkel Z.**: Igen, gyakorlatilag minden évben.

**Major Gy.**: Nem lehet megszüntetni az alapot?

**Kovács L.**: Nem javasolja a megszűntetést.

**Hunkár M.**: Javasolja, hogy aki megnyeri a Róna-díjat, azt fizessük be az ECAM-ra.

**Pintér F.**: Könyveléstechnikailag ez személyi juttatás. Javasolja, hogy legyen fix összeg, és ennek egyik forrása legyen az Alapítvány.

**Radics K.**: Megalázónak tartja, hogy a díjazottnak számlát kell hoznia.

**Mika J.**: Hunkár Márta javaslatát támogatja azzal, hogy ne kössük meg a díjazott kezét, tehát akármilyen rendezvényre befizethesse magát.

**Pintér F.**: Ez könyveléstechnikai kérdés…

*(élénk, néha követhetetlen vita)*

**Weidinger T.**: Az ELTE-n bizonyos díjakat ösztöndíjként fizetnek ki, abból nem kell SZJA-t fizetni.

**Fodor I.**: Pécsett is van alapítványi díj, ott ez adómentes.

**Major Gy.**: Kérjük meg Magdit, hogy nézzen utána a lehetőségeknek.

**Dunkel Z.**: A Hille-díj ugyanez pepitában, de ott nincs mögötte alapítvány.

**Kovács L.**: El kell dönteni, hogy bruttó, vagy nettó összegről beszélünk. Határozzunk meg egy fix bruttó összeget.

**Pintér F.**: … de akkor az SZJA tv. változásai miatt előfordulhat, hogy pl. 47.827,5 Ft lesz a díj. Ez nem szerencsés.

*(élénk, néha követhetetlen vita)*

**Radics K.**: Egyáltalán mikor lett pénzdíjas a Hille-díj?

**Major Gy.**, **Dunkel Z.**: „passz”

**Pintér F.**: Bizonyos összeg alatt inkább tárgyjutalom legyen.

**Kovács L.**: Támogatja, hogy pl. érem legyen a díj.

**Pintér F.**: Mit ír a szabályzat?

**Dunkel Z.**: Felolvassa az Alapszabály mellékleteként jegyzett szabályzatot.

*(élénk, néha követhetetlen vita)*

*(11.23)*

**Dunkel Z.**: Megállapítja, hogy letelt a meghívóban szereplő várakozási idő, így mostantól határozatképes a Választmány. Jkv vezetésre felkéri a főtitkárt, hitelesítőknek felkéri Kovács Lászlót és Tölgyesiné Puskás Mártát – egyhangúlag elfogadva

Napirend: a kiküldött meghívóban szerepeltek szerint - egyhangúlag elfogadva.

**Dunkel Z.**: Összefoglalva az előbbi vitát… úgy tűnik, hogy többen támogatják, hogy térjünk le a „pénzes vonalról”. Megjegyzi, hogy bár a jogi tagok közül még nem mindenki fizetett tagdíjat, de ennek ellenére a Társaság anyagilag jól áll.

*(élénk, néha követhetetlen vita)*

**Dunkel Z.**: Szavazásra teszi fel a kérdést. Pénzjutalommal járjon-e a Hille-díj?

[szavazás]

* **A Választmány 2 igen, 8 nem és 2 tartózkodás mellett nem támogatja, hogy a Hille-díj pénzjutalommal járjon.**

*(heves vita arról, hogy emiatt kell-e Alapszabályt módosítani)*

**Dunkel Z.**: Mivel az Alapszabály része a kitüntetési szabályzat, ha változtatunk az eddigi meneten, akkor Alapszabályt kell módosítanunk. Ezt el kellene kerülni. Azt javasolja, hogy a Választmány vonja vissza az előbbi határozatát. *[A Választmány egyhangúlag visszavonja az előbbi határozatot]*

Köszöni a Választmány rugalmasságát. Javaslatot tesz a jelenlegi pénzdíjak változtatására azzal, hogy a Róna-díjért adandó összeg két részből fog összetevődni. A Róna-alapítvány kamatait ugyanis kiegészíti az MMT. Ennek ismeretében a következőt javasolja: Hille-díj – nettó 40 ezer Ft, Róna-díj – nettó 80 ezer Ft (Róna-alapítvány kamatai + az MMT kiegészítése)

[szavazás]

* **A Választmány 10 igen, 1 nem szavazat és 1 tartózkodás mellett úgy dönt, hogy a Hille-díjért ezentúl nettó 40 ezer Ft-ot utal a díjazottnak, a Róna-díjért ezentúl nettó 80 ezer Ft-ot utal a díjazottnak. Ez utóbbi összeg két részből tevődik össze: a Róna-alapítvány kamatai és az MMT kiegészítése.**

*Következő napirendi pont: Vándorgyűlés*

**Németh Á.**: A Választmányi ülés időpontjáig 58 résztvevő küldte el jelentkezési lapját. 23 előadás és 7-8 poszter szerepel eddig a tervezett programban.

**Weidinger T.**: A meteorológus nyári iskolából is mennének diákok.

**Dunkel Z.**: Ha nem maradnak a vacsorára, illetve ha nincs velük kapcsolatban költség, akkor természetesen semmi akadálya.

**Hunkár M.**: Beszámol a helyi előkészületekről. Az egyetemmel történt megállapodás értelmében az előadóteremért nem kell fizetni. A szállással kapcsolatban annyit tud mondani, hogy a diákszállót nem javasolja, mert éppen akkor lesz gólyatábor. Nagy vonalakban vázolja a tervezett programot. A kirándulás buszköltsége 32.500,- Ft. Nagy Katalin lesz a kísérő a Kis-Balatonnál. Belépődíjat kell fizetni, ez fejenként 700 Ft. A vacsora 3.500 Ft/fő, ebben benne van egy welcome drink is.

**Mika J.**: Péntek reggelre nem kellene szendvicset betervezni?

**Németh Á.**: Nem javasolja. Aki szállodában száll meg, annak úgyis jár a reggeli, a többiek pedig megoldják.

*A Választmány a beszámolót tudomásul veszi.*

*Következő napirendi pont: szakosztályi tisztújítás*

**Németh Á.**: Az Alapszabály értelmében a szakosztályok és a területi csoportok tisztújítását a tisztújító Közgyűlés és az évzáró Közgyűlés között kell megtartani. Ezeken a rendezvényeket az elnök, a társelnökök és a főtitkár közül valakinek részt kell venni. Azt kéri a szakosztály vezetőktől, hogy időben értesítsék a Titkárságot a tervezett tisztújításról, hogy a menetrendet össze lehessen állítani. Zárójelben jegyzi meg, hogy tudomása szerint a Pécsi Területi Csoportot 40 éve, 1974 szeptemberében alapították, ezt a kerek évfordulót érdemes lenne „meglovagolni”.

**Weidinger T.**: Mivel a szakosztályok és a területi csoportok vezetői a Választmánynak is tagjai lesznek, ezért a következő (őszi) választmányi ülés előtt le kéne zajlania a tisztújításnak. Így azt javasolja, hogy október 15-ig történjen ez meg.

**Dunkel Z.**: Kéri, hogy a Titkárság küldjön ki levelet a szakosztályok és a területi csoportok vezetőinek, hogy a tisztújítást a fenti határidőig tartsák meg.

*Következő napirendi pont: az MMT díjak odaítélésére javaslatot tevő bizottságok összetétele*

**Németh Á.**: Felsorolja a bizottságok eddigi tagjait. Készített egy javaslatot, amit a Választmány figyelmébe ajánl. A lista összeállításánál szempont volt a szakterületi lefedettség, a vidék-főváros viszony és az, hogy lehetőleg minél szélesebb intézményi körből kerüljenek ki a bizottsági tagok. *(A lista a jegyzőkönyvhöz mellékelve.)*

**Weidinger T.**: A javaslattal összességében egyetért. Bár lehetne vitatkozni azon, hogy egyes tagtársakat melyik bizottságba delegáljunk, de mindent egybevetve a javaslat elfogadható.

**Dunkel Z.**: Szavazásra teszi fel a kérdést. Elfogadja-e a Választmány az MMT díjak odaítéléséről döntő bizottságok összetételére vonatkozó javaslatot?

[szavazás]

* **A Választmány 7 igen, 0 nem és 2 tartózkodás mellett elfogadja az MMT díjak odaítéléséről döntő bizottságok összetételére vonatkozó javaslatot.**

*Következő napirendi pont: az MMT év végéig szóló munkaterve*

**Dunkel Z.**: Elöljáróban elmondja, hogy a Közgyűlésen külföldi tiszteleti taggá választottak vállalták az előadás megtartását. Ez Pavol Nejedlik esetében egyszerű dolog, egy Pozsony-Budapest utat gond nélkül finanszíroz a Társaság. Vogel professzor esetében bonyolultabb a dolog, de az utazást minimum finanszíroznunk kellene.

**Weidinger T.**: Egyetért, az utazást általában meg szokták téríteni.

**Mika J.**: Hogyan érjük el, hogy „rendes” nézőszám legyen.

**Dunkel Z.**: Jó kérdés, szélesebb körben kell meghirdetni az előadásokat.

**Németh Á.**: Azt kéri a szakosztályok és területi csoportok vezetőitől, hogy 2015-től álljunk át a negyedéves program-tervezésre. Ez sokkal nagyobb előzetes szervezést igényel, mint a mostani rendszer, viszont talán ez is hozzájárulhat a megfelelő nézőszám eléréséhez. A jelenlegi, ad-hoc programszervezés hátránya, hogy legfeljebb két-három héttel előre tudjuk, hogy milyen programok lesznek. Aki postán kapja meg a meghívókat, gyakran lemarad a rendezvényről. További érvként hozza fel, hogy korábban is divat volt az MMT-ben a több hónapos előreszervezés. Újabb érv, hogy a társ-szerveknél is hasonló módon működik (Földtani Társaság, Hidrológiai Társaság, stb.).

**Mika J.**: Talán a negyedéves előre szervezés nehéz, de ajánlja a Választmány figyelmébe a földrajzosok módszerét. Minden páratlan hónapban adják ki a következő páros és páratlan hónap programját (tehát pl. márciusban az április-májusi program jön).

*Következő napirendi pont: tagfelvétel*

**Németh Á.**: A legutóbbi tagfelvétel óta 14 tagfelvételi kérelem érkezett. Mindegyik kérelem megfelel a formai követelményeknek, ajánlások szerepelnek. Javasolja a Választmánynak, hogy a tagjelölteket fogadja el.

* **A Választmány egy tartózkodás mellett úgy dönt, hogy Skarbit Nórát, Bájhóber Eszter Lillát, Szobonya Nikolettát, André Karolinát, Dohány Ritát, Zsilinszky Annát, Molnár Gergelyt, Dian Csengét, Teknős Lászlót, Prisznyákné Tájmel Ildikót, Mészáros Anettet, Szákovicsné Bérczy Dóra Juditot, Gecseg Ferencné Hocher Máriát, és Varga Mátyást felveszi az MMT tagjai közé.**

*Következő napirendi pont: Egyebek*

**Mika J.**: Mint a HUNGEO TOP elnöke, röviden beszámol a HUNGEO előkészületeiről. Idén 81 előadás és 8 poszter lesz összesen, ebből 7 előadás és 2 poszter a meteorológia szekcióban. Az MFT viszonylag nagy anyagi támogatást tudott „összekalapozni”, így a korábbiaknál talán nagyobb volumenű rendezvényre számíthatunk.

*(12.23)*

**Dunkel Z.**: Mivel további hozzászólás nincs, így bezárja a Választmány ülését.

|  |  |  |  |
| --- | --- | --- | --- |
| **Dunkel Zoltán dr.** | **Németh Ákos** | **Tölgyesiné Puskás Márta** | **Kovács László** |
| levezető elnök | jkv. vezető | jkv hitelesítő | jkv. hitelesítő |